Batman
Batman je izmišljeni strip junak, kojeg su napravili crtač Bob Kane i pisac Bill Finger. Lik se prvi put pojavio u maju 1939. godine u Detektivskim stripovima #27, i od tada se pojavljuje u izdanjima DC Comicsa. Originalno nazivan The Bat-Man, poznat je i kao Vitez tame, Križar s plaštom i Najveći svjetski detektiv. U originalnoj verziji priče i u većini ostalih, Batmanov tajni identitet je Bruce Wayne, američki milioner, zavodnik i filantrop. Wayne je svjedočio ubistvu svojih roditelja kao dijete, nakon čega se zakleo na osvetu kriminalcima. Wayne se trenira fizički i umno, te oblači kostim šišmiša kako bi se borio protiv zločina. Batman se nalazi u izmišljenom američkom gradu Gotham City-ju, koji je slika futurističkog New Yorka, a pomažu mu drugi likovi poput partnera Robina, njegovog batlera Alfreda Pennywortha, policijskog načelnika Jima Gordona, i ponekad heroina Batgirl. Protivnici su mu zločinci Joker, Pingvin, Riddler, Dvolični, Ra's al Ghul, Strašilo, Otrovna Ivy i Žena mačka, između ostalih. Za razliku od mnogih superheroja, on ne posjeduje supermoći, koristi izvanredan intelekt, detektivske vještine, nauku i tehnologiju, bogatstvo, fizičku snagu, borilačke vještine, volju i strah koji sije u glavama zločinaca. Batman je postao veoma popularan nedugo nakon što je prezentovan javnosti i dobio je svoj prvi strip 1940. Ipak, kao kulturna ikona, Batman je široj javnosti poznat po filmovima, TV-serijama, radio emisijama, igračkama, te u zadnje vrijeme i video-igrama. Lik je inspirisao i psihijatre koji pokušavaju razumjeti njegovu psihu i ego u društvu. U maju 2011. godine, Batman je bio rangiran na drugo mjesto IGN-ove liste Top 100 stripovskih junaka svih vremena, nakon Supermana. Empire magazin ga je također stavio na drugo mjesto u svojoj listi.